آشیق ساواد آخوند شفیع قیزی نصیب‌اووا، 1885-جی ایلده گؤیچه ماحالی‌نین داشکند کندینده آنادان اولموشدور. عمیسی موللا شعباندان، آتاسی آخوند شفیع‌دن، قارداش‌لاری حاجی رحیمدن و موللا مهدی‌دن روحانی تحصیلی آلمیشدیر. تانیییب سئومه‌دیگی، گؤیچه ماحالی نین ساری‌یاقوب کند ساکینی تئمیر آدلی بیری‌سینه اره وئریلمیشدیر. تئمیردن ساز هاوالارینی چالماغی اؤیرنمیش و آشیق‌لیق ائتمیشدیر. تویلاردا، ائل شنلیک‌لرینده اؤزونون و خوصوصاً ده اوستاد آشیق‌لارین دیللر ازبری اولان سؤزلرینی چالیب-اوخوموشدور.